उ’आं ते नीरा दे अनगिनत आशक हे पर च’ऊं दे बारे च में पक्का जाननां। गोरा रंग, बिल्लयां अक्खीं ते खिड़े दा चेह्‌रा। कालज दी चिट्टी बर्दी च ओह् इ’यां लभदी ही जि’यां हल्की सगंध आह्‌ला निक्का नेहा सफेद गलाब दा फुल्ल जिसदे उप्पर बड्डलै-बड्डलै त्रैलु दियां बून्दा पेदियां होन। अपनी दौं मुस्तकल स्हेलियें कन्नै जिसलै ओह् शान कन्नै मुस्करांदी लंघदी तां ओह् उ’नें सारियें गलियें ते बजारें दी मालक से’ई होन्दी जित्थुं ओह् लंघा दी होंदी।